<classify> VIONGOZI wa umma waliotajwa na Sheria ya Maadili ya Viongozi wa Umma wametakiwa kuhakikisha wanatoa taarifa sahihi na kinyume chake hatua zitachukuliwa dhidi yao.Pia wamekumbwa wamewasilisha Tamko la Rasilimali na Madeni kwa Kamishna wa Maadili ifikapo Desemba 31, mwaka huu. Haya yalielezwa na Katibu Usimamizi wa Maadili wa Sekretarieti ya Maadili ya Viongozi wa Umma, John Kaole alipokuwa akizungumza na HabariLeo kwa niaba ya Kamishna wa Maadili, Jaji mstaafu Harold Nsekela.Alikuwa akizungumzia utaratibu wa viongozi wa umma wa kuwasilisha tamko hilo ambalo liko kwa mujibu wa Sheria ya Maadili ya Viongozi wa Umma Namba 13 ya mwaka 1995 kifungu cha nne.Sheria hiyo inamtaka kiongozi wa umma kuwasilisha hati rasmi inayoonesha mali na rasilimali zake, za watoto wake walio chini ya umri wa miaka 18 ambao hawajaoa au kuolewa na wenza wake.Alisema kwa mwaka 2019, mchakato wa viongozi wa umma kuwasilisha Tamko la Rasilimali na Madeni kwa Sekretarieti ya Maadili ya Viongzozi wa Umma ulioanza Oktoba unatarajia kufikia mwisho wake Desemba 31 mwaka huu.Pia Kaole alisema viongozi ambao wanachelewa kuwasilisha tamko, baada ya Desemba 31 watakuwa wamekiuka Sheria ya Maadili ya Viongozi wa Umma, watachukuliwa hatua za kinidhamu kama inavyoelekezwa kwenye Kifungu cha 15 cha sheria hiyo.Alisema viongozi ambao watashindwa kutekeleza sheria hiyo kwanza watatakiwa kutoa maelezo kabla ya kufikishwa kwenye Baraza la Maadili ya Viongozi wa Umma linaloongozwa na Jaji mstaafu Ibrahim Sayida Mipawa.Aidha, Kaole alisema mpaka sasa kati ya viongozi wa umma 15,000 waliopo nchini, ni viongozi wa umma takribani 2,000 ndio ambao mpaka sasa wamewasilisha matamako yao. Kaole alisema kwa utaratibu wa sasa, Sekretarieti ya Maadili haiwajibiki kuwasambazia fomu hizo viongozi na kwamba viongozi wenyewe ndio wanaowajibika kuzitafuta kwa kuzipakua kupitia tovuti ya Sekretarieti ya Maadili ambayo ni www. ethicssecretariat.go.tz. Alisema baada ya kujaza, viongozi hao wanaweza kupeleka wao kwenye ofisi za kanda au makao makuu au kwa kutuma kwa njia ya barua kwa kutumia anuani za ofisi za kanda husika.Alisema kwa ofisi ya Kanda ya Magharibi iliyopo Tabora inahudumia mikoa ya Tabora, Kigoma, Simiyu, Geita Shinyanga, Kanda ya kusini iliyoko Mtwara inayohudumiwa mikoa ya Lindi, Mtwara na Ruvuma. Kaole alisema kwa upande wa Kanda ya Kaskazini iliyopo Arusha inayohudumia mikoa ya Arusha, Manyara na Kilimanjaro wakati Kanda ya Nyada za Juu Kusini iliyopo Mbeya inayohudumia Mbeya, Katavi, Rukwa, Songwe, Njombe na Iringa. Anuani za barua katika ofisi za Kanda ya Kati hapa Dodoma inayohudumia mikoa ya Dodoma na kwa Kanda ya Mashariki ambayo kwa sasa ofisi iko Kibaha, Pwani. Lakini baada ya wiki mbili ofisi hii itahamia Morogoro na mikoa itakayohudumia ni Morogoro na Tanga.Alisema pia viongozi wa umma wanaweza kuwasilisha matamko yao au kutuma kwa sanduku la barua kwa ofisi za Kanda Maalumu ya Dar es Salaam inayohudumia mikoa ya Dar es Salaam, Pwani na Zanzibar. Kwa upande wa wabunge, Kaole alisema wanatakiwa kujaza fomu mbili na kuwasilisha kwa Spika ambaye nakala moja atabaki nayo na nyingine atawasilisha kwa Kamishna wa Maadili.  <topic>: KITAIFA 